ইনছন ইউনাইটেড ফুটবল ক্লাব
ইনছন ইউনাইটেড ফুটবল ক্লাব (কোরীয়: 인천 유나이티드 프로축구단, ইংরেজি: Incheon United FC; সাধারণত ইনছন ইউনাইটেড এফসি এবং সংক্ষেপে ইনছন ইউনাইটেড নামে পরিচিত) হচ্ছে ইনছন ভিত্তিক একটি দক্ষিণ কোরীয় পেশাদার ফুটবল ক্লাব। এই ক্লাবটি বর্তমানে দক্ষিণ কোরিয়ার শীর্ষ স্তরের ফুটবল লিগ কে লিগ ১-এ প্রতিযোগিতা করে। এই ক্লাবটি ২০০৩ সালে প্রতিষ্ঠিত হয়েছে। ২০,৮৯১ ধারণক্ষমতাবিশিষ্ট ইনছন ফুটবল স্টেডিয়ামে ক্লাবটি তাদের সকল হোম ম্যাচ আয়োজন করে থাকে। বর্তমানে এই ক্লাবের ম্যানেজারের দায়িত্ব পালন করছেন দক্ষিণ কোরীয় সাবেক ফুটবল খেলোয়াড় জো সুং-হুয়ান এবং সভাপতির দায়িত্ব পালন করছেন ইনছনের মেয়র। বর্তমানে দক্ষিণ কোরীয় রক্ষণভাগের খেলোয়াড় ওহ বান-সুক এই ক্লাবের অধিনায়কের দায়িত্ব পালন করছেন। কিম দো-হিয়ক, লি ইয়ুন-পিয়ো, লিম জুং-ইয়ং, স্তেফান মুগোসা এবং ইউ বিয়ং-সুর মতো খেলোয়াড়গণ ইনছন ইউনাইটেডের জার্সি গায়ে মাঠ কাঁপিয়েছেন।